次韵孔毅父久旱已而甚雨三首  其一
作者：蘇軾
朝代：宋

paragraphs: 饑人忽夢飯甑溢，夢中一飽百憂失。
只知夢飽本來空，未悟真饑定何物。
我生無田食破硯，爾來硯枯磨不出。
去年太歲空在酉，傍舍壺漿不容乞。
今年旱勢復如此，歲晚何以黔吾突。
青天蕩蕩呼不聞，況欲稽首號泥佛。
甕中蜥蜴尤可笑，跂跂脈脈何等秩。
陰陽有時雨有數，民是天民天自卹。
我雖窮苦不如人，要亦自是民之一。
形容雖似喪家狗，未肯聑耳爭投骨。
倒冠落幘謝朋友，獨與蚊雷共圭蓽。
故人嗔我不開門，君視我門誰肯屈。
可憐明月如潑水，夜半清光翻我室。
風從南來非雨候，且爲疲人洗蒸鬰。
褰裳一和快哉謠，未暇饑寒念明日。